**שנת השמיטה תשפ"ב**

1. **הצעות להפעלת הנושא בבית הספר ומחוצה לו**
2. **ועדת שמיטה –** הקמת 'ועדת שמיטה' בית ספרית, חבריה יהיו: מנהל/ת, רב בית הספר, רכזת חברתית, יועצת, מורים רכזי שכבות (ניתן לשלב בה תלמידים נציגי הכיתות הגבוהות, או להקים 'ועדת תלמידים' שתיישם את החלטות ועדה זו). תפקידי הועדה - להכין תוכנית עבודה שנתית בכל נושאי השמיטה, ולהפעילה במשך השנה, כגון: קישוט בית הספר, לוח קיר לדברי תורה והודעות, הכנת פחי שמיטה, ניהול גינת בית הספר, הפעלת 'אוצר בית דין', בחירת תלמידים לתפקידים שונים במשך השנה, פעילויות חברתיות, ועוד. יש לקיים ישיבות מדי פעם, טוב לפרסם את החלטותיה בלוח מיוחד.
3. **ועדת בחכמ"ה** ­-ועדת בחכמ"ה בית ספרית תעסוק בנושא זה. רב בית הספר - יעסוק בתחום ההלכתי והאמוני; הרכזת החברתית - תעסוק בתחום החוויתי והערכי, ועוד. ניתן ללמד את נושא השמיטה ברוב המקצועות.
4. **חדר מורים לומד, ימי השתלמות –** הפעלת 'בית מדרש לומד' בחדר המורים, בהפסקה הגדולה, ביום שישי, בפתיחת ישיבות מורים, וכדומה. ההשתלמות המוסדית יכולה לעסוק בערכי השמיטה והלכותיה, לימוד וסדנאות.
5. **הלכה יומית –** לימוד 'הלכה יומית' בכיתות בהלכות שמיטה לאחר סיום תפילת שחרית או בעת האוכל. בכיתות הגבוהות גם תלמידים יכולים להעביר זאת (אתר רבני בתי הספר, ספר תנא דבי אליהו: מפסקי הרב מרדכי אליהו זצ"ל, 'שמיטה יום יום' מכון התורה והארץ, ועוד).
6. **משנה יומית –** לימוד 'משנה יומית' ממסכת שביעית בכיתות הגבוהות.
7. **מערכי שיעור** - הכנת מאגר של מערכי שיעור למורים בנושאים שונים וברמות שונות (אתר רבני בתי הספר, מינהל החינוך הדתי, מכון התורה והארץ, חיוך לערכים).
8. **דפי לימוד** -הכנת מאגר של דפי לימוד לתלמידים ברמות שונות ללימוד בכיתות (אתר רבני בתי הספר)
9. **דילמות וסדנאות** – ב'שעת מחנך' ניתן לנהל שיחות והפעלות, תוך הצגת שאלות הלכתיות, חינוכיות-חברתיות ומחשבתיות; קיום סדנאות – דיון בקשיים העומדים בפני החקלאים בקיום המצווה בימינו, הרלוונטיות שלה בדורנו והצורך ללמוד עליה, ומה להעדיף: היתר המכירה, אוצר בית דין או פירות נוכרים. ניתן לחלק את הכיתה לקבוצות, כל קבוצה תציג למליאה נושא אחד, או לקיים דיון על הצגות קצרות שיכינו התלמידים בנושאים אלו.
10. **דבייט** – קיום תחרות נאומים בין תלמידי הכיתה, השכבה, בית הספר, בעד ונגד, בנושאים שונים, כגון: הצורך בהפעלת היתר המכירה בימינו; מה להעדיף - היתר המכירה, אוצר בית דין או פירות נוכרים, ועוד.
11. **מצגת** – המגמה למחשבים (או מי שבקיא בכך), תכין מצגת מתאימה בהלכות שמיטה וטעמיה. המצגת תשולב בשיעורי: הלכה, מחשבת ישראל, היסטוריה ('היתר המכירה' לדורותיו), מולדת (שמירת השמיטה במושבות הראשונות) וגיאוגרפיה (גבולות הארץ). (אתר דעת, רבני בתי הספר)
12. **סרט** –המגמה לתקשורת (או מי שבקיא בכך), תכין סרט על השמיטה ערכיה והלכותיה ויישומה בימינו. ניתן להכין סרטים קצרים בנושאים שונים, שיוצגו תוך כדי הלימוד בכיתה במקצועות השונים.
13. **'עשה לך רב'** - עידוד תלמידים לכתוב שאלות בהלכה ואמונה הקשורות לשנת השמיטה, לרב בית הספר דרך 'תיבת עשה לך רב', לרב העיר, לרבנות הראשית, מכון התורה והארץ. את התשובות ניתן לתלות על לוח מיוחד בכיתה או בכניסה לבית הספר.
14. **הראי"ה קוק זצ"ל** –. בשיעור מחשבת ישראל ניתן ללמוד קטעים נבחרים מהמבוא לספרו ההלכתי 'שבת הארץ'. בשיעורי הלכה והיסטוריה ניתן ללמוד על היתר המכירה אותו הוא ביסס מתוך ראיה ואחריות לכלל ישראל. ניתן להרחיב וללמוד על 'פולמוס השמיטה', בכל הקשור ל'היתר המכירה', מאז הפעלתו לראשונה בשנת תרמ"ט (1889) ועד שמיטה תשפ"ב (2022) (הפעלות מיוחדות קיימות ב'בית הרב' בירושלים ובמדרשת מזכרת בתיה).
15. **הרב שאול ישראלי זצ"ל** – לימוד על פועלו המיוחד בנושא השמיטה של הרב שאול ישראלי זצ"ל, שהיה אחד מגדולי רבני הציונות הדתית, וגדול המומחים שלה בנושא מצוות התלויות בארץ בכלל ובשמיטה בפרט (הוא היה דמות המופת בשנה תשע"ה). התמקדות בתרומתו ופועלו בהחדרת קיום השמיטה ביישובי הפועל המזרחי ובמערכת החינוך הדתי.הפעלות באמצעות חוברות, כרזות, הצגות, מרכז למידה שהכינו גופים שונים (כרוזים - מכון מופ"ת, חיוך לערכים; מרכז למידה ומצגת – ארגון 'ואהבת' בנימינה; מדרשות וסיורים - כפר הרא"ה, עמיעד, תורה ועבודה; הצגות – מכון מופ"ת, אספקלריא, פסיפס, תאטרון קסם של סיפור, תאטרון אביטל; סרט – אולפני אתרוג).
16. **מעמד פתיחת הנושא** – פתיחה חגיגית של הנושא חשוב זה, בו אנו נפגשים פעם ב-7 שנים, בהשתתפות כל תלמידי בית הספר. ניתן לעשות זאת בשיחת הפתיחה של שנת הלימודים החדשה או במרוצת חודש אלול.
17. **'אמנת השמיטה'** – קיום מעמד חתימה על 'אמנת השמיטה', הכוללת היבטים שונים של קיום מצות השמיטה בימינו, ותלייתה במקום מרכזי בבית הספר. ניתן לעשות זאת במעמד פתיחת הנושא או בהזדמנויות שונות, כך שיחתמו עליה: תלמידים, מורים והורים (מכון מופ"ת, נחלים).
18. **יום עיון** – קיום יום מיוחד בו יתקיימו הרצאות בנושאים שונים מפי: רבנים, חקלאים, אגרונומים, ועוד, תוך שילוב סרט או הצגה מתאימים, דבייט (תחרות נאומים, ראו לעיל). ניתן להיעזר במכון התורה והארץ, מרכז להלכה והוראה, מדרשת עמיעד ועוד.
19. **ערב לימוד הורים ותלמידים** – קיום ערבי לימוד בעזרת דפי לימוד מתאימים**,** לקראת הימים הנוראים, עשרת ימי תשובה, ט"ו בשבט, וכדומה.
20. **ערב הורים** - לימוד משותף עם ההורים באמצעות דפי לימוד מתאימים, או הרצאה מתאימה בערב מיוחד או לפני אסיפת הורים.
21. **ט"ו בשבט כ'יום שיא'** – הואיל ובשנת השמיטה לא נוטעים עצים, יש להכין תכנית מתאימה ליום זה, כדאי לקבוע אותו כ'יום שיא' וכסיכום לנלמד מתחילת השנה**.** ניתן לקיים יום זה אחר הצהרים, להציג בו מרכז למידה או תערוכה, הצגה (של התלמידים או מוזמנת), או סרט (ראו להלן), ולהזמין אליו גם את ההורים.
22. **עבודת חקר –** כתיבת עבודה שנתית בנושא השמיטה, באחד מהמקצועות הבאים: תנ"ך (המצווה בתורה וטעמיה), הלכה (ע"פ ספרי הלכה מסכמים ושו"תים - היתר המכירה, אוצר בית דין, גידול במצע מנותק ובחממה, ועוד), מחשבת ישראל (טעמי המצווה וערכיה, קדושת ארץ ישראל וזכותנו עליה, הרלוונטיות של השמיטה לדורנו), היסטוריה (קיום המצווה במשך הדורות, פולמוס 'היתר המכירה'), גיאוגרפיה (גבולות הארץ), ועוד. ניתן לשלב שני תחומי ידע, כגון: היתר המכירה מבחינה הלכתית והיסטורית. טוב לראיין רב או חקלאי. בכתיבת העבודה ניתן להיעזר במאגרי המידע הרבים המצויים באינטרנט. בספריית בית הספר ירוכזו במקום מרכזי כל הספרים והחוברות העוסקים בנושא השמיטה. הציון יהווה חלק משמעותי בתעודה באותו מקצוע. ניתן להכריז על תחרות בית ספרית ומתן פרסים ב'יום השיא'. (ביבליוגרפיות – אתר מינהל החינוך הדתי, רבני בתי הספר)
23. **מחברת, קלסר מיוחדים** –כל תלמיד יכין מחברת או קלסר לנושא השמיטה (בכל המקצועות), ויעצב עמוד שער מתאים. ניתן להכריז על פרס למחברת או לקלסר היפים ביותר.
24. **סיפורים** – בשיעור ספרות ניתן ללמוד סיפורים על קיום מצוות השמיטה למרות הקשיים שבה, ברכת ה' לחקלאים שומרי השמיטה.
25. **כתיבת יוצרת** – בשיעור הבעה כל תלמיד יכתוב: חיבור או סיפור על פי הלכות שמיטה שהוא למד בשיעורי הלכה, או תפילה לקב"ה, מכתב לחקלאי, המנון השמיטה או שיר. עבודות מצטיינות ייתלו בכיתה, ברחבת השכבה, או על לוחות ניידים בכניסה לבית הספר. ניתן לקיים תחרות בית ספרית לכתיבת סיסמא מתאימה (זמריר). ניתן לתרגל בשיעור זה מספר מיומנויות, כגון: 'הבנת הנקרא', קריאת טקסט והבנתו (בכיתות הגבוהות), ועוד, וזאת באמצעות סיפורים ומאמרי הגות על השמיטה.
26. **מחשב** – כדי שהשיעורים בכיתה יהיו מעניינים ואקטואליים יותר, ניתן לשלב את המחשב בהכנת דפי לימוד אטרקטיביים והמחשת הצד המעשי בדורנו, וזאת באמצעות: טבלאות סיכום, תרשימי זרימה, תמונות, מפות, מצגות, סרטים, משחקים, תקליטורי שמע, ועוד (מכון התורה והארץ, מכון מופ"ת, מרכז הלכה והוראה, מכון מאיר, דעת, ועוד). ניתן להיעזר במאגרי המידע המצויים באינטרנט (ראו להלן), לכתיבת עבודת החקר השנתית. בשיעור מחשבים ניתן ללמוד ולתרגל את השימוש בו בכל מה שקשור לנושא השמיטה, כגון: מציאת הפסוקים המתאימים בתורה, צביעת טעמי המצווה וההלכות בצבעים שונים, השוואה בין שבת לשמיטה בטבלה, ועוד.
27. **קערת שביעית** – בשיעור מלאכה כל תלמיד יכין שי למשפחתו: קערה מפלסטיק או מזכוכית שתקושט, ועליה ייכתב - 'קדושת שביעית'. קערה זו תונח במטבח ותשמש לאיסוף שאריות ירקות ופירות הקדושים בקדושת שביעית.
28. **חוברת כיתתית, בית ספרית** - עריכת חוברת של לקט מקורות מחז"ל וגדולי ישראל בהלכה ומחשבה, מאמרים קצרים, ביאור מושגים, השמיטה בדורנו, ועוד, מפרי עטם של תלמידי הכיתה או של כל תלמידי בית הספר והמורים.
29. **דף פרשת השבוע, דף מידע** – התייחסות למצות השמיטה על היבטיה השונים בדף פרשת השבוע ובדף המידע השבועי שנשלח להורים (ארגון 'ואהבת' בנימינה)
30. **עלון בית הספר** – התייחסות בעלון בית הספר לשנת השמיטה מהיבטיו השונים במדורים השונים.
31. **הצגות** – הכנת הצגות ע"י התלמידים בנושא השמיטה לראש חודש, לפני חגים, בר-מצוה, בת מצוה וסוף השנה**.**
32. **לוח קיר –** בחירת לוח מרכזי בכניסה לבית הספר, עליו ייתלו דברים מרב בית הספר, מורים ותלמידים:דבר תורה בעניין השמיטה, שאלה שבועית בהלכה ותשובה עליה, הוראות והודעות של הרבנות הראשית (ספיחין, ביעור פירות שביעית, ועוד), הודעות של 'ועדת השמיטה' של בית הספר, מושגי יסוד בשמיטה, סיפור, חידה, ועוד. החומר יוחלף מדי זמן.
33. **קישוט בית הספר –** קישוט מסדרונות בית הספר ולוחות ניידים בפסוקים ודברי חז"ל מתאימים, מושגי יסוד בשמיטה, ותמונות של פירות, ירקות וחקלאות במדינת ישראל.רצוי לתלות אותם כבר בתחילת השנה, טוב להשאירם כמה שיותר זמן (מחשבת בצלאל, ראו להלן: כרזות).
34. **קישוט הכיתות** – קישוט כנ"ל ע"י המורה ותלמידי הכיתה.
35. **מושגי יסוד** – כתיבת מושגי יסוד בשמיטה בקצרה, ותלייתם בכיתה או במסדרונות בית הספר או על לוחות ניידים. הכנת שאלות עליהם או כתב חידה. ניתן לקיים 'יריד' בו כל קבוצת תלמידים תציג ו'תשווק' את המושג שלה (מינהל החינוך הדתי, רבני בתי הספר, דעת).
36. **כרזות** – תליית כרזות בנושא השמיטה, ערכיה והלכותיה שהוכנו ע"י גופים שונים (מכון מופ"ת, חיוך לערכים, מחשבת בצלאל, ועוד). הכנת שאלות עליהן בשתי רמות, כך שכל כיתה תצא ותענה עליהן תוך כדי עיון בכרזות. תלמיד שיענה על כל השאלות יכנס להגרלה נושאת פרסים (אם שיעור אחד או שניים לא יספיקו, ניתן להמשיך בהפסקות). הכרזות טובות גם לקישוט בית הספר.
37. **מרכז למידה** - הכנת מרכז למידה בנושא השמיטה במספר תחנות: מקור המצווה וטעמיה, המלאכות המותרות והאסורות, טיפול בגינות נוי ועציצים, קדושת ירקות ופירות שביעית, היתר המכירה ואוצר בית דין, מושגי יסוד, ועוד. יש לצרף דפי מידע, כרטיסיות עבודה, חוברת לצביעה גזירה והדבקה, משחקים. אפשר לשלב את הכרזות הנ"ל במרכז זה (חיוך לערכים + מערכי שיעור, ארגון 'ואהבת' בנימינה).
38. **משחקים** –כסיכום לנלמד בכיתה, ניתן להיעזר במשחקים שיכללו את הלכות השמיטה וערכיה: בינגו, מונופול, 'חבלים וסולמות', קלפים, רביעיות, אלבום להדבקת קלפים (חיוך לערכים), תשבצים, תפזורת, חידות, ועוד. ניתן לשלב את המשחקים בלימוד בכיתה, ב'הפסקה פעילה' (במיוחד בחורף) ובמרכז למידה (דעת).
39. **תערוכה –** כדי להחיות את הנושא השמיטה רצוי להקים תערוכה בית ספרית שתציג את הנושא על היבטיו השונים: א. טעמי המצווה וערכיה ב. המלאכות האסורות והמותרות בשמיטה, מהתורה ומדרבנן, במקומות הבאים - שדה, מטעים, גינת נוי, שוק ו'חנות שמיטה', מטבח ג. גבולות הארץ ד. 'היתר המכירה' ה. אוצר בית דין ו. גידול במצע מנותק ובחממה ז. עציצים ח. מושגי יסוד, ועוד (דעת). כל שכבת גיל תכין נושא אחד. אפשר להיעזר בתערוכה כמרכז למידה תוך שילוב כרטיסיות עבודה, מצגות וסרטים. ניתן להציג בה גם את המחברות והעבודות השנתיות המצטיינות, יצירות מיוחדות (ראו להלן). את התערוכה ניתן להכין לקראת אסיפת הורים או 'יום השיא' כסיכום לנלמד מתחילת השנה.
40. **'אוצר בית דין'** – במקביל להפעלת התערוכה, ניתן להפעיל 'אוצר בית דין' שינחה את (התלמידים) ה'חקלאים' ב'שדה' וב'מטעים', ואופן 'קניית' הירקות והפירות ב'שוק'.
41. **יצירות** – בשיעורי ציור ואומנות ניתן להכין יצירות בנושא השמיטה על פי הנלמד בכיתה, כגון: ציור, עיצוב בול או סמל, עיצוב סיסמא, עיטור פסוקים ומאמרי חז"ל, יצירות בדמות המספר 7, ועוד. ניתן להציג את היצירות על קירות הכיתה וכותלי בית הספר, בתערוכה הבית ספרית ובערבי הורים. למצטיינים יינתנו פרסים ב'יום השיא'.
42. **חידון בית ספרי** – קיום חידון על פי חומר מתאים שיוכן בבית הספר או ע"י גופים שונים (ליסודי – מכון מופ"ת נחלים, ארגון 'ואהבת' בנימינה; לחטיבה ותיכון – מרכז להלכה והוראה אלון שבות). (רבני בתי הספר)
43. **כתב חידה, מחפשים את המטמון** – הכנת כתב חידה לכל הכיתות**.** ניתן להכין חידות והפעלות מחוץ לבית הספר מעין 'המרוץ למיליון'.
44. **סרט** –הזמנת סרטים בנושא השמיטה ושילובם בנלמד בכיתה או כסיכום. ראוי להכין מספר שאלות שיחייבו את התלמידים בצפייה משמעותית.
45. **הצגה** - הבאת הצגה המתאימה לגילאים השונים, ניתן לשלבה ב'יום השיא' (אספקלריא, מכון מופ"ת, תאטרון פסיפס, ועוד).
46. **גינת בית הספר –** מינוי תלמידים ממספר כיתות כאחראים להכנת הגינה לשנת השמיטה וניהולה על פי הלכות שמיטה במשך השנה, טוב להשאיר **'חלקת שמיטה'** לא מעובדת, וליד הירקות ועצי הפרי לקבוע שלט - 'הפקר'.
47. **חממה, מצע מנותק –** הקמתם בחצר בית הספר ולימוד הלכה למעשה (הנחיות ניתן לקבל במכון התורה והארץ, מרכז הלכה והוראה).
48. **מדרשה –** להרחבת הנלמד בכיתה וכדי לשלב פעילות מעשית-חווייתית וגיבוש חברתי, ניתן להזמין מדרשה מתאימה שתפעיל מרכז למידה, משחקים, הצגה, סרט וכדומה (מכון התורה והארץ, מעלה חבר, תורה ועבודה, ועוד).
49. **מרצים –** הזמנת מרצים לבית הספר: רב העיר, רב מושב, חקלאי, גנן**,** משגיח בשוק או בבית מלון, וכדומה,שיספרו על הקשיים שלהם בשמירת הלכות השמיטה והפתרונות להם.רצוי להזמין הורים, סבים העוסקים בכך. ניתן להיעזר במכונים ובמדרשות.
50. **סיור לימודי** – ביקור באתרים המציגים את קיום מצוות השמיטה בשטח, כגון: הגן הבוטני בירושלים, החווה החקלאית בכפר הירוק, החווה החקלאית בבית שמש, כפר הרואה (עם שילוב דמותו של הרב שאול ישראלי זצ"ל), מדרשת הארץ ומצוותיה בקיבוץ חפץ חיים, נאות קדומים, מזכרת בתיה (פולמוס השמיטה במושבות הראשונות), מדרשת אליה, עין הנצי"ב (כתובת רחוב), ועוד.
51. **טיולים** – רצוי לשלב בטיולים החד יומיים, בטיולי של"ח ובטיולים השנתיים ביקור במקומות בהם ניתן לראות כיצד שומרים את הלכות השמיטה בימינו: בכרם, מטע, שדה, חממה, מצע מנותק, יקב, שוק, מושב, קיבוץ, התנחלות.
52. **מחויבות אישית** –א. מצוות השמיטה כוללת ערכים ומידות בין אדם לעצמו(כגון: ענווה, ותרנות, נדיבות, הסתפקות במועט, כיבוש היצר, הכרת הטוב, ועוד)**.** ב. מצוות השמיטה כוללת גם ערכים ומידות בין אדם למקום (כגון: בטחון בה', אהבת ה', הכרת הטוב על היבול והאוכל, תורה אלוקית מהשמים, ניצול הזמן הפנוי ללימוד תורה, ועוד). כלתלמיד יבחר פעילות אישית שתביא לידי ביטוי ערכים ומידות אלו, וכן יקבל על עצמו קבלות לעתיד. ניתן לתת משימות הביתה, ולבקש מההורים לחתום על ביצוען.
53. **מחויבות כיתתית –** מצוות השמיטה כוללת גם ערכים ומידות בין אדם לחברו (כגון: אהבת הרע, עזרה לחלשים, הכרת הטוב, ותרנות, שוויון, צדק חברתי, אחריות הדדית, ועוד). כלכיתה תבחר פעילות כיתתית שתביא לידי ביטוי ערכים ומידות אלו, כגון: ויתור ודאגה לציוד לטובת כלל הכיתה. טוב לעשות זאת בערב הגיבוש הכיתתי הראשון בשנה, ובכך לסייע לשיפור האקלים החברתי בכיתה. ניתן לעשות זאת בכיתה או מחוץ לבית הספר.
54. **מחויבות בית ספרית** -מצוות השמיטה כוללת ערכים ומידות בין אדם לחברתו (כגון: שוויון, אחדות, צדק חברתי ויצירת חברת מופת, ועוד). קיום פעילויות חברתיות מיוחדות – ב'הפסקה פעילה', בראשי חודשים, לקראת החגים, וכדומה - כך שערכים ומידות אלו יבואו לידי ביטוי בחיי בית הספר, יורגש שיפור באקלים הבית ספרי, ותרבות הפנאי תשודרג, כגון: עזרה הדדית בין הכיתות. וכן, התנדבות ובמעשי חסד בקהילה, בשכונה, ביישוב, בעיר, כגון: איסוף ירקות ופירות הפקר וחלוקתם לנזקקים, ועוד.
55. **מחויבות ארצית** - מצוות השמיטה כוללת ערכים ומידות בין אדם לארצו וסביבתו (קדושת ארץ ישראל ופרותיה, זכותנו עליה, ערך עבודת האדמה, שמירה על הטבע והיחס לחי, ועוד). 'ועדת השמיטה' של בית הספר תקיים פעילויות חברתיות מיוחדות, שיעמיקו את הידע ויחזקו את הקשר של התלמידים לארץ ישראל וזכות עם ישראל עליה. התנדבות לעזרה בעבודה במטעים ובשדה. ניתן לתת דגש בשנה זו על שמירת הטבע ואיכות הסביבה. וכן לקיים פעילויות משותפות על פי ערכי השמיטה עם בית ספר ממלכתי.
56. **שמיטת כספים, כתיבת פרוזבול** –בחודש אלול תשפ"ב ניתן להקים מעין 'בית דין' לכתיבה ולהסבר מהות הפרוזבול.שמיטת חובות בין תלמידים.
57. **מעמד הקהל –** בסוף השנה או בתחילת שנת תשפ"ג רצוי לקיים 'מעמד הקהל' בית ספרי, מעמד בהשתתפות מספר בתי ספר או מעמד מחוזי, בהם ישתתפו גם רבני העיר או היישוב, נציגי ציבור וחינוך וההורים. מעמד זה יהווה סיכום המידות והערכים שנלמדו ממצוות השמיטה בשנה שעברה, וקבלת מחויבויות לשנים הבאות. טוב לעודד את התלמידים להשתתף ב'זכר למעמד הקהל', המתקיים בחול המועד סוכות של מוצאי השמיטה, ליד הכותל המערבי.
58. **ביבליוגרפיה**

**מערכי שיעור, הפעלות, כרזות, קישוט, הצגות, חידונים**

יהודה איזנברג, שנת שבתון, ירושלים תשנ"ג (מערכי שיעור)

מנחם בורשטין, שמיטה: תדריך למודי והלכה למעשה, ירושלים תשע"ה [ביבליוגרפיה נרחבת ביותר – הפעלות, מערכי שיעורים, תערוכות, קישוטים, סיורים, הצגות, סיפורים, משחקים, אמצעים אור קוליים, מדרשות, אינטרנט, ועוד]

מיכל בלאו, כזה ראה וחדש: שמיטה פעילות והפעלות, מכון מופ"ת, נחלים תש"ס

יוסף בן שחר ואשר וסרטיל (עורכים), דבר השמיטה בבתי הספר היסודי, אגף החינוך הדתי, ירושלים תש"ם, עמ' 141 (סיפור, מחזה, חידון)

בשדה חמד א-ב (תשמ"ז), עמ' 33-45 (פעילויות); שם א-ב (תשנ"ד), עמ' 59-65 (חדר מורים לומד)

יונה גודמן, 'למהות השמיטה: הצעה מתודית לסדנת מורים', טללי אורות ה (תשנ"ד), עמ' 301-314

מ' גליס, 'השמיטה מאז ועד עתה' (מסכת לט"ו בשבט בשנת שמיטה'), בשדה חמד ד (תשכ"ו), עמ' 189

אביגיל דורה, 'הכנת תערוכה לנושא השמיטה', בשדה חמד א-ב (תשנ"ד), עמ' 62-82

מרים דנינו, ובשנה השביעית שבת שבתון יהיה לארץ: מקראה בנושא מצוות השמיטה, תשס"ח

יהושע הורוביץ, שנת השמיטה: לקט לפעילות ולחידון, אגוד המושבים של הפועל המזרחי, תל אביב תשמ"ז

משה היינמן, תכנית למודים בנושא השמיטה, ירושלים תש"מ

יצחק וייס וצבי שינובר, השמיטה: חידודין לשעת שמיטה, מכון מופ"ת, נחלים (משחקים, חידות, תשבצים)

חסידה ויניצקי, מה עניין שמיטה: חוברת הפעלה למורה למדריך ולמנחה, מינהל חברה ונוער, ירושלים תשנ"ד (כלים דידקטיים ע"פ עקרונות החינוך הבלתי פורמלי)

הדס זגורי, סביבה בשמיטה: מערכי שיעור לבתי ספר תיכוניים בנושא שנת השמיטה בהיבט סביבתי, אריאל תשס"ז

חן חלמיש, ערכי ומערכי השמיטה: לימוד סוגיות ערכיות בשביעית, ירושלים תשס"ח (מערכי שיעור, דפי מקורות)

רבקה כ"ץ (עורכת), שבעה מי יודע?, תנועת עזרא, תל אביב תשנ"ד

שמואל כ"ץ, שבת שבתון: השמיטה פרשיותיה וטעמיה, אולפנת חורב, ירושלים תשנ"ד (לקט מפרשני המקרא וגדולי ישראל ושאלות להעמקה)

מירב מגני, שמיטה מתוך אמונה: חוברת עבודה על מחשבת השמיטה לגיל היסודי, חיוך לערכים, ירושלים תשע"ד

רבקה מנוביץ-מעיני, שמיטה: הצעות לקישוט בית הספר, תשל"ג

אלחנן סמואל, בשדה חמד ד (תשכ"ו), עמ' 194 (כרזות)

מרים סמואל, 'הכנת בית הספר לקראת שנת השמיטה', בשדה חמד 2-3 (תש"ס), עמ' 53

שי פירון, מעשה שביעית: פרקי הלכה לחידון בנושא השמיטה, תנועת בני עקיבא, תל אביב תשנ"ד

חיים צרויה, 'סיפור לשנת השמיטה', בשדה חמד ג (תשל"ג), עמ' 166-170

דוד קליינר, וצויתי ברכתי: סיפורי ברכת השמיטה בימינו, ירושלים תשע"ד

יוחאי רודיק (עורך), ערבות ומעורבות בשנת השמיטה, מינהל החינוך הדתי, ירושלים תשס"א

יוחאי רודיק ומיכל דה-האן (עורכים), בסוד השמיטה: פרקי אמונה, הלכה וערכים, מינהל החינוך הדתי, ירושלים תשס"ח (הפעלות, סדנאות)

יוסף צבי רימון, שמיטה מופעלת, תנועת בני עקיבא תשס"ז

יוסף צבי רימון, מסע בעולם השמיטה, אלון שבות תשס"ח (מקורות ושאלות, סיפורים)

א"ש שאקי, ''לה' הארץ ומלואה' – קווים למסכת לשנת השמיטה', בשדה חמד ב (תשי"ט), עמ' 171-173

א"ש שאקי, 'האיכר והשמיטה', בשדה חמד ד-ה (תשי"ט), עמ' 259-262 (מערכון)

צבי שינובר, השמיטה לאור המקורות, מכון מופ"ת, נחלים תשע"ד ( בתוספת ספר לתלמיד על בסיס ספר זה, בסופו עשרות עבודות לתלמיד)

שרגא שינובר, לימוני ופלפלי מגלים את השמיטה, מכון מופ"ת, נחלים תשס"ז

צוריאל שקד, 'שכרה של מצוה', בשדה חמד ו-ז (תשל"ג), עמ' 374-378 (הצגה)

ירון תאנה, שמיטה, תנועת בני עקיבא, תל אביב תשנ"ד

1. **אתרים באינטרנט ומאגרי מידע**

**אתרים באינטרנט (לפי הא"ב):**

אמי"ת-שמיטה, אתר הרב מרדכי אליהו, אספקלריא, ארץ חמדה, בית המדרש להלכה בהתיישבות, בני עקיבא, דעת, האגף לתרבות תורנית, המכון למצוות התלויות בארץ, חב"ד, יוטיוב, ישיבה (בית אל), ישיבת ברכת משה, ישיבת הר עציון, ישיבת כרם ביבנה, ישיבת מרכז הרב (ועוד ישיבות), כיפה, מורשת, מכון התורה והארץ, מכון פוע"ה, מכללת הרצוג, מכללת קיי, מינהל החינוך הדתי, מנהל חברה ונוער, מרכז ישיבות בני עקיבא, ערוץ מאיר, סולמות, רבני בתי הספר, תלמוד ותושב"ע בחינוך הממלכתי דתי, ועוד.

**מאגרי מידע** **(לפי הא"ב):**

אוניברסיטת חיפה (מפתח לאלפי מאמרים שהופיעו בעיתונות), אוצר ההלכה והמנהג, אוצר הלכה, אוצר השמיטה, אוצר החכמה, בית הספרים הלאומי, היברו-בוקס, ויקישיבה, ויקיפדיה, כותר, מכון הלכה ברורה ובירור הלכה, ספריית אוניברסיטת בר אילן, ספריית אסיף, ספריית 'אריאלה' תל-אביב, ספריית ישיבת הר עציון, פרויקט השו"ת בר-אילן (מפתח ומאמרים שנדפסו בכתבי עת), צמת – תחומין, רמב"י, רמבי"ש, תורת אמת, ועוד.

**ערך: שמואל כ"ץ, רב בתי ספר בירושלים**